ཡང་བཀའ་ཐང་སྡེ་ལྔའི་བློན་པོ་བཀའི་ཐང་ཡིག་ལས།བོན་གཏན་ལ་བབ་པའི་སྐབས།བོན་རྩིས་སྨན་ཆོས་གཏན་ལ་ཕབ་ཚུལ་དང༔ཞེས་པས༔བོན་རྣམས་ཇི་ལྟར་གཏན་ལ་ཕབ་པ་ནི༔སེམས་ཅན་ངོ་བོ་སྒྲིབ་པ་བཅུ་སྒྲིབ་ཅན༔ངེས་ཚིག་བློ་ཡི་དྲི་མ་སྤང་བླང་ཅན༔དབྱེ་བ་སེམས་ཅན་རིགས་བྱེད་ལྔའམ་དྲུག༔གཟུགས་མེད་ཡིད་བཅས་ཐེར་ཟུག་སེམས་ཅན་དང༔འཁོར་བར་རྒྱུན་དུ་ཞུགས་པའི་སེམས་ཅན་དང༔སྐྱེ་བ་རྣམ་པ་བཞི་ལྡན་སེམས་ཅན་དང༔ཡང་ཡང་བར་སྲིད་མ་ཡི་སེམས་ཅན་དང༔བེམ་སེམས་མ་མཚུངས་རྟག་པའི་སེམས་ཅན་ནོ༔མི་སོགས་སེམས་ཅན་སྐྱེ་འགུལ་རྟོགས་མ་ལངས༔སྲིད་པའི་ཁྲི་རྒྱལ་ཁུགས་ཀྱི་ཐུགས༔སྲིད་པའི་ཕྱི་མོ་མིང་དགུ་སྲིང་དགུ་གཉིས༔དུས་ཚོད་དེ་ཙམ་ཚེ་ལོ་ཁྲི་པའི་དུས༔དེ་ནས་མ་སྲིད་དགུ་སྲིད་མ་བྱུང་དགུ་བྱུང་ངོ༔སྟོན་པ་གཤེན་རབས་མི་བོ་ནི༔དེ་ནས་འོག་མིན་ཕོ་བྲང་གནས་ནས་ནི༔འགྲོ་བ་སེམས་ཅན་དོན་ལ་བྱོན་ཚུལ་ཏེ༔འོད་ཟེར་ཁ་དོག་སྣ་ལྔ་ཅིར་ཡང་སྣང་བར་སྤྲུལ༔འོད་ཟེར་རབ་ཏུ་སྤྲོས་པས་འཇིག་རྟེན་ཁམས་རྣམས་ཁྱབ༔དེ་ནས་ཤིང་ཤོལ་སྡོང་གི་ཁ་ལ་བྱོན༔འདབ་ཆགས་རྒྱལ་པོ་གཡུ་བྱ་ཁུ་བྱུག་ནི༔སྐུ་མདོག་བཻཌཱུརྱ་མཐིང་ཁའི་མདོག་ཆགས་པས༔ཐམས་ཅད་ཟིལ་གྱིས་ནོན་པ་བྱའི་རྒྱལ་པོ༔གསུང་སྙན་ཁམས་གསུམ་སེམས་ཅན་སྤྲོ་བ་བསྐྱེད༔རིགས་གསལ་འཁོར་འདས་བྱེ་བྲག་མི་སྒྲིབ་པ༔ཤེས་རབ་བྱམས་མ་གནང་གྱི་གུང་རྒྱལ་གྱི༔སྤྱི་བོའི་གཙུག་ཏུ་བབས་ནས་གཤོག་པ་བརྡབས༔ལན་གསུམ་སྤྲུགས་པས་བྱ་དེའི་གསང་བ་ནས༔འོད་དཀར་འཚེར་དང་དམར་ལ་དྭངས་པ་གཉིས༔ཡུམ་གྱི་སྤྱི་བོའི་གཙུག་ནས་མར་ལ་ཐིམ༔ཡུམ་གྱི་ལྷུམས་ནས་མཐོན་ཏེ་གསུང་སྙན་བསྒྲགས༔འདི་ནི་གཟིགས་སྟངས་བདུན་གཟིགས་བདུན་གཟིགས་ནས་གཤེགས༔གཟིགས་སྟངས་རྣམ་པ་བཞི་ལ་གཟིགས་ནས་བྱོན༔ས་གནས་གང་ལ་གཟིགས་ནས་བྱོན་པ་དང༔ཡབ་ཡུམ་གང་ལ་གཟིགས་ནས་བྱོན་པ་དང༔བསྟན་པ་གང་ལ་གཟིགས་ནས་བྱོན་པ་དང༔ཞིང་ས་གང་ལ་གཟིགས་ནས་བྱོན་པའོ༔དང་པོ་ཁམས་གསུམ་ས་དགུར་གཟིགས་ནས་བྱོན༔གཉིས་པ་ཚལ་ཆེན་པོ་གཡུ་ཚལ་དུ་བྱོན༔གསུམ་པ་ལས་དག་རིགས་བཙུན་པ་ལ་དགོངས༔བཞི་པ་རིགས་དྲུག་འཛམ་གླིང་མི་ལ་དགོངས༔བོན་རྒྱ་མཚོའི་མཆིང་རྣམ་པས་ཀྱང་གཏིང་རིང༔བོན་གྱི་སྒོ་མོ་བརྒྱད་ཁྲི་བཞི་སྟོང་དང༔བོན་གྱི་མཛོད་མིག་སུམ་བརྒྱ་དྲུག་ཅུར་བསྡུ༔དེ་ལ་རྒྱུའི་བོན་བཞི༔འབྲས་བུའི་བཞི༔ཆུ་བོ་བཞི་དང་ཆུ་བྲན་བཞི་སྟེ་བརྒྱད༔དགོངས་པ་ལ་འཇུག་ལས་ཀ་རྣམ་པ་གསུམ༔ཐེག་དགུ་གང་གི་སྒོ་ནས་འཇུག་ཀྱང་རུང༔ལུས་ཀྱི་ལས་སུ་ཕྱག་རྒྱ་དཀའ་བ་བསླབ༔ངག་གི་ལས་སུ་སྙིང་པོ་དཀའ་བ་བསླབ༔ཡིད་ཀྱི་ལས་སུ་ཏིང་འཛིན་དཀའ་བ་བསླབ༔ཏིང་ངེ་འཛིན་ལ་ཡན་ལག་འབུམ་དུ་བཤད༔དེ་ལས་བསྡུས་པས་བརྒྱད་ཅུ་རྩ་གཉིས་སོ༔དེ་ལས་བསྡུས་པས་བཅུ་དྲུག་བཤད༔དེ་ལས་བསྡུས་པས་ལྔའོ༔དེ་ལ་བོན་གྱི་ཐེག་པ་རིམ་དགུའམ་བཅུ༔ཕྱྭ་གཤེན་ཐེག་པ་༔སྣང་གཤེན་ཐེག་པ༔འཕྲུལ་གཤེན་ཐེག་པ༔སྲིད་གཤེན་ཐེག་པ༔དགེ་གཤེན་ཐེག་པ༔གཤེན་གྱི་དྲང་སྲོང་ཐེག་པ༔གཤེན་གྱི་ཨ་དཀར་ཐེག་པ༔ཡེ་གཤེན་ཐེག་པ༔ཁྱད་པར་ཆེན་པོའོ༔མ་ཁུ་བའོ༔ཕྱྭ་གཤེན་འཇུག་སྒོ་ལྟོ་རིགས་སུམ་བརྒྱ་དྲུག་ཅུ་དང༔དཔྱད་རིགས་བརྒྱད་ཁྲི་བཞི་སྟོང་བཞི་སྟོང་འཇུག་པའི་སྒོ༔སྣང་གཤེན་གྱེར་སྒོ་བཞི་ནས་འཇུག༔སྐད་ཀྱི་ལྕོང་དགུ་གར་བབས་བཙན་པོ་གསོལ༔འཕྲུལ་གཤེན་རྫུ་འཕྲུལ་ཆེན་པོ་བཅུ་གསུམ་དང༔ཐབས་ཆེན་དྲུག་གིས་སྦས་གསས་རྔམ་སྒོམ་པ༔སྲིད་གཤེན་ཤི་ཐབས་སུམ་བརྒྱ་དྲུག་ཅུ་དང༔འདུར་གོ་ཆེན་པོ་བཞི་ནི་རྨ་བོ་ལྷ༔དགེ་གཤེན་དགའ་བ་བཞི་དང་དག་པ་གཉིས༔གཉེན་པོ་གསུམ་ཏེ་ཀུན་ཤེས་འཕྲུལ་རྒྱལ་པོ༔དྲང་སྲོང་སྦད་པས་བཅུ་དང་མཚོན་པ་གཉིས༔སྦྱངས་པ་གཉིས་དང་སྒྲུབ་གསུམ་གཡུང་དྲུང་ཚེ༔ཨ་དཀར་སྒྲུབ་པའི་ཡན་ལག་བཅོ་བརྒྱད་དང༔གཉན་པོའི་སྒོ་དགུ་འགིང་ལས་ཀྱི་ལྷ༔ཡེ་གཤེན་འཇུག་པ་རྣམ་པ་བཞི་དང་ནི༔ཏིང་འཛིན་ཡན་ལག་དྲུག་ཅུ་རྟགས་བཅུ་དྲུག༔ཁྱད་པར་ཆེན་པོ་ལྷ་གསུམ་དོན་དམ་གཅིག༔རྩི་ཐོག་མ་ཁུ་བ་ཡི་གདུལ་དགུ་འཇུག༔ཐེག་བདུན་མང་པོར་ཡེ་གཤེན་ཐེག་པར་ཞུགས༔རྒྱལ་ལྡོང་གི་སྐད་དུ་ཨི་ཡང་ཞེས༔ཞང་ཞུང་དམར་སྐད་ཨུ་ཡུ་ཨག་ཐམ་ཞེས༔སྤུར་རྒྱལ་བོད་སྐད་གསང་ངོ་ཁ་ཐམ་ཞེས༔བོན་གནམ་བབ་རྒྱུ་འབྲས་མི་བསླུ་ཞེས༔སྟོན་པ་འཆི་མེད་གཙུག་ཕུད་ཀྱིས༔ཁུ་བྱུག་དགུ་འམ་ཉི་ཤུ་བདུན་དུ་དབྱེ༔གཤེན་ལྷ་འོད་དཀར་དྲན་པའི་རྒྱ་རུ་ཆེ༔དེ་ནས་བོན་གྱི་འསྟན་པ་བཙུགས་ཚུལ་ནི༔ཕྱྭ་གཤེན་མོ་ལྷའི་རྒྱལ་པོ་སྐྱེས་བུ་རིར༔ཏ་ཁུ་སྤྱིད་མིང་སྐེ་ཡི་བསྟན་པ་བཙུགས༔སྣང་གཤེན་གྱེར་སྒྲོག་གར་གསས་བཙན་པོའི་ལྷ༔མི་བོན་ལྷ་བོན་རྒྱལ་ཁྲིམས་སྣར་བས་བཙུགས༔འཕྲུལ་གཤེན་བསྟན་པ་སྦས་གསས་རྔམ་པས་བཙུགས༔སྲིད་གཤེན་བསྟན་པ་འདུར་གསས་སྦ་པོས་བཙུགས༔དགེ་གཤེན་ཡེ་མཁྱེན་འཕྲུལ་རྒྱམ་བཙུགས༔དྲང་སྲོང་འདུལ་ཁྲིམས་སྒྲོག་པའི་བསྟན་པ་ནི༔ཐེག་དྲུག་གཡུང་དྲུང་ཚེ་ཡི་རྒྱལ་པོ་བཙུགས༔ཨ་དཀར་བསྟན་པ་གསང་བ་འདུས་པས་བཙུགས༔ཡེ་གཤེན་བསྟན་པ་གཡུང་དྲུང་ཡེ་དབང་རྒྱལ་པོས་བཙུགས༔ཐེག་དགུ་ཁྱད་པར་ཆེན་པོ་སེམས་ཀྱི་བོན༔གཤེན་པོ་ཚད་མེད་འོད་ལྡན་བསྟན་པ་བཙུགས༔མ་གུ་གཤེན་པོ་ཚད་མེད་འོད་ལྡན་གྱིས༔ནམ་མཁའི་དབྱིངས་སུ་དཀའ་བ་སྤྱོད་ཅིང་སྒོམ༔ཡབ་ཡུམ་འཁོར་བཅས་ཕུང་པོ་ལྷག་མེད་སོང༔དེ་ནས་བོན་པོ་འཕྲུལ་གཤེན་སྣང་ལྡན་གྱིས༔རི་རབ་ཟོམ་ལ་དཀའ་བ་སྤྱོད་པཅིང་སྒོམ༔ཡབ་ཡུམ་འཁོར་བཅས་ཕུང་པོ་ལྷག་མེད་སོང༔རྒྱལ་པོ་གྲི་གུམ་བཙན་པོ་རིང་ལ་ནུབ༔རྒྱལ་པོའི་ཆབ་སྲིད་དེ་ནས་ཉམས་པ་ལགས༔རྒྱ་བོད་གཉིས་ཀྱི་སོ་མཚམས་ན༔ལྷོ་རི་ལ་སྤད་བྱ་བའི་རི༔མོན་གྲ་ཧེ་ད་བྱ་བ་ཡོད་༔ཤིང་མུ་ལེ་གྲུབ་ཤིང་སྡོང་པོ་ནི༔འདོམ་པ་བཅུ་དྲུག་བ་གཅིག་ཡོད༔དེ་ལ་ཁུ་བྱུག་སྟོན་འབྲིང་གི༔ཚེས་གསུམ་ནམ་ལངས་སྐད་འདོན་ནོ༔བོན་གྱི་བློན་པོ་ཡི་སྟག་མ་ཧཱ༔བོན་བློན་མ་ཧཱ་ཁྲ་མི༔བྱ་རྒྱལ་རིག་པའི་ཁུ་བྱུག་དེ༔ལྷ་རི་སྤོ་མཐོན་ཤེལ་གྱི་རྡོ་རིང་ཁར༔དབྱར་ཟླ་ར་བའི་ཚེས་བཅུ་དྲུག་ལ་བབས༔བོན་གཏན་ལ་ཕབ་པའི་སྐབས་ཏེ་ཉེར་གཉིས་པའོ༔ཐྲཐཉྲརྦྱ།རྦྱ།༔༔ཞེས་གསུངས་སོ།།ཞེས་པ་འདིས་སྟོན་པ་གཤེན་རབ་བྱོན་པ་དང་དེས་གཡུང་དྲུང་གི་བོན་ཐེག་པ་དགུ་བསྟན་པ།དེ་སྤྱད་ཅིང་ཉམས་སུ་བླངས་པ་ལ་རྟེན་ནས།ཕུང་པོ་འཇའ་ལུས་སུ་དེངས་པའི་ཚུལ་སོགས་བསྟན་འདུག་དྲན་ལ་དེའི་ནང་གཡུང་དྲུང་བོན་ཐེག་པ་རིམ་དགུ་དར་ཡོད་པ་གསལ་བས།ཐེག་པ་རེ་རེ་ལ་ལྟ་སྒོམ་སྤྱོད་འབྲས་དམ་ཚིག་སོགས་ཀྱི་གཞུང་ལུགས་ཆ་ཚང་པ་རེ་རེ་ཡོད་པར་མ་ཚད།དེ་དག་ལས་འབྲས་བུའི་བོན་ཞེས་པ་ནི།མདོ་སྔགས་སེམས་གསུམ།གཙོ་བོར་བསྟན་ཡོད་ལ།མདོ་སྔགས་སེམས་གསུམ་ལ།གཞི་ལམ་འབྲས་གསུམ་གྱི་རྣམ་བཞག་ཆ་ཚང་བ་བཞུགས་ཡོད་པ་གཞུང་དེ་ཚོར་བརྟགས་དཔྱད་རེ་མཛོད་དང་མཁྱེན་ངེས་རེད།